GRAMMY จับมือ ”Tencent Music” ส่งเพลง GMM ตีตลาดจีนหวังขยายฐานแฟนคลับ
GRAMMY จับมือ ”Tencent Music” ส่งเพลง GMM ตีตลาดจีนหวังขยายฐานแฟนคลับ
24 ส.ค. 2563

นายภาวิต จิตรกร ประธานเจ้าหน้าที่บริหาร สายธุรกิจ จีเอ็มเอ็ม มิวสิค บริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า บริษัมมองเห็นโอกาสทางธุรกิจในฐานะที่ GMM Grammy ซึ่งเป็น Music Infrastructure ที่แข็งแกร่งที่สุดในประเทศไทย บวกกับ Asset ที่มีอยู่มากที่สุดทั้งศิลปิน เพลงฮิต ซึ่งนอกจากการผลิตคอนเทนต์เพลงที่ดีมาอย่างต่อเนื่อง และ ยาวนานแล้ว ยังมีพันธมิตรที่มีศักยภาพมาช่วยขับเคลื่อนเพื่อทำให้ Digital Business เติบโต และมีมูลค่าเพิ่มมากขึ้น และ สอดคล้องกับ 1 ใน 7 ยุทธศาสตร์สำคัญที่ได้วางแนวทางไว้ นั่นคือ ยุทธศาสตร์ด้าน Partnership กับ International Partner อย่าง TME ซึ่งเป็นแพลตฟอร์มมิวสิคสตรีมมิ่งที่ใหญ่ที่สุดของประเทศจีน
โดยคอนเทนต์เพลงทั้งหมดของ GMM Music จะถูกนำเสนอแฟนๆชาวจีนผ่าน 4 บริการความบังเทิงที่ครบครัน ทั้งฟังเพลง ดูมิวสิควิดีโอ ร้องคาราโอเกะ ไม่ว่าจะเป็น QQ Music, KuGou Music, Kuwo Music และ WeSing ที่จะทำให้เราสามารถผลักดันเพลงไทยในตลาดเพลงของจีน และ ก้าวต่อไปพร้อมๆกับการร่วมมือทำการตลาดที่แข็งแรง
ด้าน นาย TC PAN (ทีซี แพน) รองประธานเจ้าหน้าที่บริหาร บริษัท Tencent Music Entertainment Group (TME) กล่าวว่า การร่วมมือกับ GMM Grammy เป็นการเพิ่มจำนวนคอนเทนท์เพลงให้หลากหลาย และ ครอบคลุมแนวเพลงมากขึ้น เพราะการเป็นพันธมิตรกับบริษัทเพลงที่ดีมีคุณภาพจะช่วยสร้างความหลากหลายในการเผยแพร่บนแพลตฟอร์มมิวสิคสตรีมมิ่ง
แถมยังช่วยเสริมให้จำนวนสมาชิกเพิ่มขึ้นบวกกับสร้างความนิยมให้กับแพลตฟอร์ม ซึ่งหลังจากนี้เรายังคงมองหาประสบการณ์ทางดนตรีใหม่ๆ ด้วยการเดินหน้าเป็นพันธมิตรกับค่ายเพลงใหญ่ๆทั้งในจีน และ ประเทศต่างๆทั่วโลก ไม่ว่าจะเป็น Being จากญี่ปุ่น, JYP, SM, YG จากเกาหลีใต้ โดยช่วยให้คอนเทนต์เพลงคุณภาพจากทุกประเทศเข้ามาโปรโมทในประเทศจีนได้อย่างเต็มที่
ดังนั้น การร่วมมือของ GMM Music กับ Tencent Music Entertainment Group (TME) ในครั้งนี้ ถือเป็นปรากฎการณ์ทางดนตรีครั้งสำคัญที่ไม่เคยมีมาก่อนของ 2 บริษัทยักษ์ใหญ่ ทั้งด้าน Music Infrastructure และด้านแพลตฟอร์มมิวสิคสตรีมมิ่งที่ใหญ่ที่สุดของประเทศจีน ซึ่งจะช่วยเพิ่มสีสัน และ ต่อยอดธุรกิจให้กับวงการเพลงไทยสู่ระดับสากล โดยนี่เป็นเพียงจุดเริ่มต้นของการสร้างมิติใหม่ๆให้กับคอนเทนต์เพลงของ GMM Music ที่จะกลายเป็นอีกหนึ่งประสบการณ์ความบันเทิงทางดนตรีของแฟนๆชาวจีนอย่างแน่นอน